Cesarhanmun/geonobi-data huggingface dataset:
地名: 義州 (平安道, 府)
年: 1484.0

○乙卯/命召議政府、領敦寧以上、六曹堂上、司憲府、司諫院, 議平安道騎載持竝定他道便否。 鄭昌孫、權攅、李崇元、魚世謙議: "他道距平安道差近處, 獨京畿耳。 然距義州幾二十餘日程, 雖以忠淸道初面人、吏抄送, 亦幾至一朔程, 齎來往人馬糧料, 到義州, 馬必先疲, 其不能到遼東者必多。 黃海道騎駄, 到義州, 馬困不能入去, 輒以義州人, 充數入送, 義州獨受其弊。 今若以他道幷定, 非惟他道人馬受弊, 義州受弊, 亦倍於前, 遠近俱敝, 仍舊爲便。 但赴京行次從事官, 似乎過多, 臨時量減, 則騎駄不必幷定他道, 而平安人馬, 足以當之。" 韓明澮、盧思愼、尹壕議: "先是驛馬騎駄, 皆以鄕戶爲之。 今則以軍戶, 定館軍, 惟騎駄, 鄕戶當之, 比舊似歇。 他道距遼東, 道里隔遠, 贏糧往來, 恐不能堪, 仍舊爲便。" 許琮、韓致禮議: "平安道, 州郡不多, 而鄕戶比他道殘敝, 加以東八站之路, 險惡太甚, 騎駄一番往還, 人馬困斃。 以此限本道蘇復, 正朝使之行, 則令黃海道代之。 今又幷他道爲之, 似爲便益, 然他道距遼東, 道路懸遠, 往來之間, 不下三四朔, 人糧馬料, 何以轉致乎? 行之未久, 想必弊生矣。 今者平安各官鄕戶, 除館軍, 騎駄之役, 足以當之, 仍舊爲便。" 李克增議: "祖宗朝, 赴京人數極簡, 平安道受弊, 未有如今日也。 曩者橫看詳定時加數, 而今軍官帶行, 又橫看所不載也。 人員多, 則騎駄之數亦多, 量減赴京人員爲便。" 魚世恭、李世佐、洪貴達、金升卿、成俊、李拱、邊脩、李則議: "赴京大小行次騎駄, 平安、黃海兩道獨當, 誠可憐憫。 竝定他道議者之言, 似亦有理。 然京畿近於都城, 民役倍於他道, 下三道距遼東, 尤爲懸遠。 若從議者之策, 則是欲救兩道之弊, 而竝與他道而疲之。 古人有言曰: ‘凡作事利於舊, 不十, 則不如仍舊之爲愈也。’ 臣等亦以爲: ‘仍舊爲便。’" 李瓊仝議: "平安道自來衰敝, 時徙南民以實之, 而猶未蘇復。 今則別獻, 未可遽止, 而建州衛野人之路, 又開救之之術, 不可無策。 且鄕戶無他雜役, 只供郡、懸之務, 多者不過爲其邑差備而已。 以附近他道鄕戶竝定, 則平安道不偏受其苦, 而來往之期, 亦爲疎闊, 實爲便益。 惟迎逢軍, 則還期未可預知, 不可以他道之軍, 久待境上。 若三大節之行, 則前期三朔, 預知發日, 可以調發, 而給其役也。 雖或有弊, 而不可久行, 然行之一年, 則寬平安一路之苦, 不猶愈於坐視其弊, 而莫之救乎?" 李克培、金謙光議: "前此赴京之行騎駄, 平安道各官鄕戶當之, 中間以鄕戶不能獨當, 一半則鄕戶, 一半則軍戶。 今又變, 而專歸軍戶, 以此軍戶不能支當, 日就耗損, 本道軍額之減, 專由於此。 臣等曾爲本道監司, 節度使, 欲救其弊, 至今未得要領。 然此道鄕戶, 非他道元定鄕戶之例, 稍知文字者, 竝抄而定之, 故每官其數多, 且無他道鄕戶其人之役, 其役比他道懸歇。 況此騎駄, 輪次行之, 其未行也, 預休一年, 已行後, 又休一年, 力亦舒矣。 本道, 國之西關, 軍戶至重, 代鄕吏, 而行驛吏之任, 其可乎? 黃海道, 則正朝使迎護送騎駄, 行之已久。 京畿, 則以王畿之民, 加以事多, 遠送遼東, 其可乎? 其餘他道, 亦皆道遠, 行役之勞, 不可勝言。 而祖宗朝所無之事, 不可輕易行之, 以擾動民心。 臣等謂, 騎駄專用本道鄕戶, 今若竝抄各司奴子, 充其不足之數, 作爲一戶, 輪次而行, 則庶幾其行疎, 其力舒, 而軍戶自然不減, 蘇復之策, 無出於此。" 盧公弼、姜居孝、金耋、郭垠、李禮堅、鄭以僑議: "平安、黃海兩道, 自來衰敝, 加以大、小赴京, 每行騎駄, 獨受其苦。 若以他道之人竝定, 則庶幾息肩, 似可施行。 然兩道之民, 行之已久, 自以爲己任, 無有他望。 今若移於他道, 則人心必至驚駭。 況京畿人吏不敷, 又近京都, 服役倍重, 且他道, 則距遼東, 道路絶遠, 贏糧往來, 人、馬俱疲。 其弊必甚於兩道, 臣等意 ‘仍舊爲便。’ 但騎載之弊, 專在赴京使臣, 濫輸數外之物, 往來之際, 馬多困斃, 其害不貲。 國家雖嚴令禁之, 以其利重, 故慢不遵奉, 雖有檢察官, 萬里同行, 不無人情, 弊復如前。 臣等意以爲 ‘每行往還, 別遣朝官, 職帶御史, 到義州越江之日, 點數而送, 及其返也, 又察駄載之數, 與人、馬困斃之數, 具由以啓, 則雖不移定於他道, 弊可自祛矣。’ 議者云: ‘遣大臣於萬里, 更遣朝官點檢, 殊失大體。’ 若議者之言, 則每行檢察官, 亦不必遣也。 且自西征以來, 每行假托聲息, 必請別護、迎送軍, 以此本道軍士, 往來煩數, 不得休息。 今三衛野人款塞歸順, 別無聲息, 今後常數外, 迎、護軍, 毋得別請。" 柳允謙、許篁、楊沔、安晋生、崔漢源議: "京畿役重, 下三道路遠, 欲救一道之弊, 而更張, 似不可。 仍舊何如?" 傳曰: "騎駄事, 右議政向者言之, 而近日又於經筵言之, 故予令議之, 而今群議如是, 予亦以謂: ‘祖宗朝所無之事。’ 且道路懸遠, 固不可擧行也。 但予聞中朝於廣寧、遼東等處, 蠲除雜役, 此必有計策也。 平安、黃海兩道, 境連上國, 且隣彼敵, 防戍緊關。 監司、節度使、守令, 尤可簡擇, 不得已事外, 專除雜役, 何如? 其以此更問。" 昌孫議: "平安、黃海道監司、節度使, 前已擇賢良以任其責, 今別無他策。" 明澮、思愼、琮、致禮議: "平安、黃海觀察使、節度使、守令擇遣事, 上敎允當。 右兩道雜役蠲減事, 令該司, 商議以啓, 何如?" 克增議: "監司、節度使、守令, 則曾已擇差, 不須更論。 但本道受弊者, 赴京使臣往還耳。 中朝諸路大處, 設御史、檢察。 我國義州, 亦是大處, 請遣執義, 或兼執義一員, 一年相遞, 檢劾赴京人非法, 則弊自革矣。" 攅、世恭議: "觀察使、節度使、守令, 該曹擇而注擬, 不可更立他法。 且貢物産、不産, 分揀已定, 貢案不可輕改。 前以本道殘敝, 貢物已限年蠲減, 今年限已盡。 其他道不産貢物外, 一切限年蠲除, 以待蘇復, 何如?" 崇元議: "平安道、黃海道蘇復之策, 前此已皆措畫, 更無他策。 但赴京之行, 騎駄、迎、護送, 他道所無, 而貢物例以他道定額, 是則平安之民, 重受其弊。 只産本道之物外, 竝皆永除, 似爲便益。 且赴京使、副使, 擇淸簡者差遣, 則弊亦減矣。" 世謙議: "平安道蘇復事, 宜前旣累累議啓。 今雖更議, 別無他策。" 世佐、貴達、升卿、俊、拱、脩、則、允謙、篁、沔、晋生、漢源議: "監司、節度、守令擇差及貢物量減等事, 上敎允當。 但兩道人民, 最受其弊者, 在赴京之行, 濫齎私物而已。 臣等以謂: ‘先擇赴京使臣時, 遣御史, 嚴加糾察, 則兩道之民, 庶可息肩矣。"’ 公弼、居孝、耋、垠、禮堅、以僑議: "兩道救弊事, 別無他策, 官吏擇差與雜役量減等事, 上敎允當。" 瓊仝議: "騎駄之役, 在前平安道獨當之, 其後平安道不能支, 則竝定黃海道。 蓋一道不能獨支, 故延及他道也。 今者竝平安、黃海兩道而差之, 猶有不堪其苦云, 則寧以附近京畿、忠淸、江原三道之鄕戶助役, 以休平安、黃海兩道之鄕戶, 無乃可乎?" 傳曰: "兩道上納貢物及常時繇役, 列錄以啓。"
地名: 義州 (平安道, 府)
年: 1488.0

○御晝講。 講訖, 都承旨宋瑛啓曰: "臣頃以宣慰使往來平安道, 詳知本道弊事。 去歲安州以北年穀稍稔, 平壤則不稔, 其留庫之穀, 僅四五萬石。 又不知此數實在與否, 誠如鄭蘭宗所啓也。 今李克墩下去時, 引見親敎, 以救其弊何如?" 上曰: "近年平安道凶歉之餘, 使命頻煩, 疲敝莫甚。 故今擇重臣爲監司, 欲令蘇復耳。 大抵得人而任之, 則弊無不祛, 監司善於其職者, 久任可也。 予當引見克墩敎之。" 瑛又啓曰: "義州, 國之門屛, 使臣之來, 留宿於義順館。 頃年邑宇頹毁, 李秉正、曺淑沂相繼治之, 館宇欄墻煥然一新。 淑沂來秋考滿當遞, 須擇遣賢能以代之。" 上曰: "人存則政擧, 守令得其人, 憂國如家, 則善政之效著矣。 如不得人, 則徒作弊耳。 守令仍任, 若因百姓之言, 則不可也。 淑沂之賢, 宰相豈爲譽言? 其考滿之期尙遠, 臨遞命仍任可也。" 瑛又啓曰: "安州一道巨邑, 百祥樓形勝, 鮮有其儷。 但此邑奴婢額數不夥, 其見存者, 亦皆殘劣, 服事不足。 請以本道加現諸司奴婢, 依元額充給。 若加現奴婢不足, 則其傍近小邑奴婢過額者, 量宜移給何如?" 上曰: "此事前已議之, 其考啓。" 瑛又啓曰: "江邊諸鎭冬節防戍時, 內地軍士抄定分送, 當酌其遠近, 各以附近次次抄送可也。 今則或以內地初面軍士, 令就遠鎭, 中道軍士, 令戍近鎭, 勞逸不均, 贏糧往來亦苦。 是則奸吏用術, 而邊將未及糾察耳。" 上曰: "馳書諭之, 以革其弊可也。" 瑛又啓曰: "一路館軍, 今皆以軍卒充之。 爲其役者, 立馬之際, 傾財竭産, 無有期限, 終不能堪, 至於逃散。 驛路凋敝, 職此之由。 館軍法不可輕改, 但輪番定限以均勞逸爲便。" 上曰: "可。 定期限以役之。"
地名: 義州 (平安道, 府)
年: 1490.0

○御經筵。 講訖, 大司諫李枰啓曰: "月山大君墓所, 多給銅鐵、采色、燭蠟, 前日講武時, 諸將等, 皆給胡椒、蘇木, 內官金亨孫給米、豆, 注書崔世傑給馬與米、豆。 古人云: ‘明主愛一嚬一笑, 至有藏弊袴, 以待有功者。’ 賜與, 不可輕也。" 上曰: "前者文昭殿守僕奴, 戲飮殿內, 乃至踢爐散火, 此大事, 而無有言者, 亨孫告之, 故賞之。 世傑, 寒儒而失馬, 故特給之。 大君墓所賜物, 前日臺諫, 以夫人欲建寺刹, 請止之, 予問左右, 廣陵云: ‘雖常人墳墓, 皆有齋宮, 夫人爲大君建小菴何妨? 但大建寺刹, 則當禁之。’ 然夫人必取稟於大妃殿而爲之, 故予已啓于大妃殿矣。" 領事洪應啓曰: "銅鐵等物, 非我國之産, 費用未便。" 李枰曰: "上不崇信佛敎, 然賜銅鐵、采色, 使之建寺, 則恐殿下未免崇佛之名也。" 侍讀官趙之瑞啓曰: "大抵非其鬼而祭之, 未能獲福。 昔楚
              昭王有疾, 卜曰, ‘何爲崇’, 王不祭, 後世賢之。 今雖爲大君營建寺刹, 斷無獲福之理, 請納臺諫之言。" 上曰: "爾言甚善。 但銅鐵、采色, 業已許之, 不可還收。" 掌令閔孝曾啓曰: "遼東質正官, 曾未奏聞, 而私自往質於邵奎, 奎, 作罪人也。 而私相交通, 朝廷若知而詰問, 則將何以對之? 上問左右。 洪應對曰: "該通漢語者, 如有疑處, 就而質之, 果有益矣。 今之(資)
                〔質〕
              正官, 專不解語, 何以質正?" 上曰: "設質正官已久, 不可頓革。 果若奏聞, 隨意出入, 質正可也。" 孝曾曰: "今次質正官權五福, 纔到義州, 請召還。" 從之。
地名: 義州 (平安道, 府)
年: 1491.0

○召領敦寧以上議政府、六曹、漢城府及臺諫。 傳曰: "全孝常不能防禦, 以致人畜被擄, 罪固當死, 但許琮云: ‘造山, 彼賊所未及入寇之地, 在前邊將, 竝不用意以致防禦虛踈, 因循至此, 非獨孝常之罪也。 且彼賊闌入之時, 以數十孤軍, 力戰拒賊, 是可取也。 羅嗣宗敗沒之時, 非不往救, 率軍赴鬪, 中矢而還, 其罪亦可恕也。’ 予意決杖一百, 邊遠充軍, 使之從軍北征, 立功自贖, 則孝常必盡死力, 群意何如?" 沈澮、尹弼商、洪應、盧思愼、尹壕、魚世謙議: "上敎允當。" 韓致禮議: "全孝常之罪非輕, 若不置重典, 無以戒後。" 愼承善、鄭文烱、盧公弼、成健議: "孝常之罪, 非止一身, 示戒將來, 法不可貸, 其可恕之狀, 臣等未悉, 果如琮所啓, 特減死, 使自立功可也。 但杖一百充軍則似輕, 杖一百、流三千里, 永屬官奴, 僅保首領亦足矣。" 李崇元、權健、韓健、申從濩、宋鐵山、李諿議: "造山, 若彼(賤)
                〔賊〕
              不到之處, 初不設鎭, 旣已設鎭, 當日謹防禦, 使彼賊不得入侵, 孝常慢不致意, 備禦解弛, 使賊陷城, 殺擄人畜, 罪不可恕。" 李封、閔永肩議: "在世祖朝義州牧使禹貢、判官金舜輔、昌城府使朴良臣越江田獵, 所率士卒, 多爲賊所擄, 繫獄推鞫, 將置極刑, 世祖特許免死而從征李施愛, 立功自(續)
                〔贖〕
              , 是則出於(二)
                〔一〕
              時特恩。 今孝常慢不設備, 陷失城寨, 罪固當死。" 安琛、李季男、尹坦、鄭敬祖、權景祐、姜參、張順孫、崔灌、李禮堅、閔師騫、李自健議: "造山雖非賊路, 爲邊將者, 嚴加設備, 常如臨敵, 不可少弛, 孝常, 於備禦諸事, 略不致意, 使賊闌入城中, 雖少有出禦之狀, 不過救死耳。 至於嗣宗敗沒之時, 又不力救, 罪不可赦。 大抵臨敵, 進則死, 退則生, 若不用軍令, 則人皆欲退而生, 誰肯進而死乎? 今孝常之不力戰背走, 正欲退而生也。 請依律科斷。" 傳曰: "減死, 決杖一百、流三千里、永屬官奴, 使自立功。" 臺諫合辭啓曰: "大抵人情, 莫不畏死而欲生, 必加重法律, 然後忘生盡力。 前秋撫夷受賊之後, 守城者及節度使, 當受重罪, 而特命赦之, 今全孝常目擊其事, 意謂縱不力戰, 罪不深重, 以至於此, 罪固當誅。 且臣等所啓, 非但據法, 今將興大師, 而輕罰示衆, 恐不可也。" 傳曰: "爾等之言固是。 但孝常方賊入城, 拒而逐出, 及追戰勢窮而退, 情亦可恕。 若曰: ‘佯退而矢中於背, 則是亦不然, 雖當戰之時, 周旋之間, 豈無中背之理乎? 死者不可復生, 況今當擧事, 頗聞孝常武才超衆, 得一人亦難矣。" 復啓曰: "臣等聞宰相之議, 一無獻減死之議, 且以武才卓越免死, 則臣等以爲不可。 凡交戰之時, 雖無罪辜, 尙且殺之以示衆者, 以奮士氣也。 豈愛惜一人之才, 輕減不容誅之罪乎! 且以爲本非要害之地, 當時忘備之所致, 而情或可恕, 則有一言。 本非要害, 則初不築城以守之, 旣已守之而使賊陷之, 則守城者不得辭其罪也。" 不聽。 議弘文館箚子。 沈澮、尹壕、李克墩議: "今見弘文館所啓, 其待夷之道、動衆之勞、構釁之慮則當矣。 然以漢
              高后之事, 擬於今日, 則(刑)
                〔形〕
              勢似不相侔, 彼則天下甫定, 瘡痍之民, 不可遽用; 今則在我無釁, 累朝撫綏之恩至矣。 彼反辜恩負德, 殺我邊將, 擄我人畜, 而肆毒之狀, 不可勝言, 今計小弊, 停問罪之擧, 則國家威靈, 將何時而示遠乎? 臣等聞, 圖遠慮者, 不求近功; 成大事者, 不較小弊。 今所擧, 雖空行空返, 不見虜面, 祗可示威而已, 且所獲有無, 非所計也。 但臣等意謂, 兵貴精不務多, 若必充二萬衆, 則調兵之際, 恐或不精, 況往返六七日之間, 若多羸卒, 將帥必不能護還, 不拘多少, 須擇精卒爲便。" 尹弼商議: "今觀弘文館所上箚子, 其於古昔帝王待夷狄之大道當矣。 今則不然, 我之受辱於彼莫甚, 擧兵雪恥, 不可廢也。 但今旱甚, 今年豐歉, 未可知也, 若或時屈, 則擧亦難矣, 如其稍稔, 不可不擧。" 洪應議: "前日臣之拙議, 上之所悉, 不復多贅, 伏審弘文館箚子, 正合臣議。 今之北征, 乃憤於殺擄之多, 以及守將, 凡有贊之者, 莫不欲一擧盡殲焉。 臣獨不以爲然, 以二萬衆伐小醜, 若太山之壓卵, 必得所欲, 然顚木由蘗, 遺種尙在, 縱得大勝之名, 開無窮之患, 靡不自此而始。 且本道軍糧不敷, 二萬之衆往來所食, 幾六萬餘石, 自玆結釁旣深, 攻擊不已, 士疲於從役, 糧盡於有限, 豈獨一道之困斃哉! 以二萬衆, 深入彼境, 不知隘塞險夷, 士馬相蹂, 虜方以犯邊殺將, 懷疑養銳待之, 而驅烏合橫罹其鋒, 欲以耀武, 反以損威, 亦未可知。 曩者, 臣之巡邊也, 卞宗仁語臣曰: ‘五鎭兵馬, 足以制此虜’, 若本道兵七千爲少也, 則約定一萬足矣。 至於二萬, 非臣之料也。 又疑平安之寇, 頃不得利, 當俟時而發, 不朝則夕, 此不可避之賊, 盍舍永安可已之擧, 當竝力以圖之耶? 兩寇作耗邊患, 何時而止, 凶奴侮慢, 少不介懷, 高祖之大度; 虛內事外, 中原疲敝, 武帝之黷武。 臣之計, 但申飭將士, 申嚴隄備, 以待其來, 特停永安之役, 不勝幸甚。" 盧思愼議: "歷代征討戎蠻成敗得失, 備載史冊, 聖上所悉, 不待人言而決然。 今玆入征, 時勢有不便者四, 虜無城郭宮廬, 逐水草而居, 遷徙無常, 若聞大軍入攻, 鳥竄鼠伏於山林草莽之間, 不可一一披榛逐捕, 其難一也。 彼間險阻迂直, 我全不知, 今擧大軍, 徑入未諳之路, 其難二也。 彼若來敵於我, 則我衆彼寡, 斬獲何難, 但彼雖禽獸, 奸計有餘, 當入攻之時, 則竄伏不出, 待大軍回還, 據其隘塞, 或擊其首, 或擊其尾, 首尾不相救, 而爲其勦殺者多, 其難三也。 虜旣作賊於我, 其心豈能一日忘我哉? 其所以疑我備我者, 無所不至矣, 其難四也。 如不得已而往征, 則臣之愚計, 以爲姑緩期日, 使人探之, 則彼之虛實險阻, 我備詳矣; 年年作爲入攻之勢, 則彼必畏愼, 室不安居, 田不得耕, 而疲於奔命矣。 如此而久無聲息, 則防備稍弛, 而必還舊居, 乘此之時, 使勁將領控絃之士數千, 輕裝弱賫掩擊不意, 如疾雷之不及掩耳。 以二三千兵隨其後, 則不須徵集下三道之兵, 而可以雪邊民之恥矣。" 魚世謙議: "弘文館所啓, 臣意亦以爲然, 軍旅一興, 弊固萬端, 不如且止之爲愈也。" 成健議: "今見弘文館所啓, 實是確論, 然近日造山之敗, 國家受辱不小, 問罪之擧, 亦不得不爾。 但虜之不忘我, 猶我之不忘虜, 彼雖得利而去, 其心豈一日忘我哉! 其所以備我者, 必無所不至, 國家威靈, 在玆一擧, 所關匪輕, 當思萬全。" 從弼商議。
地名: 義州 (平安道, 府)
年: 1492.0

○辛巳/御經筵。 講訖, 執義李禮堅曰: "任士洪嘗爲管押使, 臺諫駁而遞之, 政院豈不聞而擬望於宣慰使乎?" 獻納鄭鐸啓曰: "士洪之爲小人, 朝廷誰不知之? 政院擬望於宣慰使, 不可不鞫。" 上曰: "此無情之事, 不可以爲有情而鞫之。" 仍問左右。 領事洪應對曰: "臣嘗於經筵啓士洪非徒可於宣慰使, 亦可爲承文院提調, 臺諫以臣言爲非而劾之, 臣不敢啓。 然臣意士洪雖稱爲小人, 旣授軍職, 已立於朝, 如宣慰使授之何妨? 且其任不過設床餽酒而已, 雖奴隷可以勝任, 況士洪出於《詩》、《書》之中, 亦能漢語, 可當此任也。 且承文院無敎訓之人, 故啓之耳。 上若顧問, 在左右者, 當各言其志, 不可一從臺諫之言而啓之也。 士洪雖爲宣慰使, 於臣有何損益而如此啓之乎?" 禮堅曰: "前日下問, 應非徒論宣慰之事, 又從言曰: ‘士洪可爲承文提調。’ 此甚不可。" 應曰: "金聽雖非文臣而爲提調, 今之用士洪, 非取其德行, 只取漢語之精熟, 雖以白衣, 可任敎訓也。 況承文非治事之地, 而士洪旣出仕路, 何不可之有? 臣於胸中, 非有欲用士洪之心而言之也, 臺諫之言, 合於義則從之, 若或一如臺諫所啓, 而不各言其志, 則何有顧問之意哉?" 上曰: "然則國事豈不非乎? 必政歸臺閣矣。 臺閣以大臣之言不合於心, 輒彈之, 其漸不可長也。 臺諫請推政院, 予以爲不可, 臺諫必以爲政院愛士洪, 終欲用之, 若以無情之事而爲有情鞫之, 則政院豈肯服之乎?" 禮堅曰: "若推鞫則可知無情與有情也。" 鐸曰: "今進講《大學》云: ‘逬諸四夷, 不與同中國。’ 向以士洪爲陰險小人, 流于義州, 士論甚快, 今旣授軍職, 又除宣慰使, 臣恐自此得用矣。" 禮堅曰: "應云: ‘臺諫使宰相, 不得言事。’ 臺諫以言事爲己責, 雖人君過失, 固當盡言之, 況宰相乎?" 上曰: "宰相所啓有不合於心, 則臺諫必隨而彈之, 豈可乎? 所以顧問者, 欲使大臣各陳所懷, 斟酌處之耳。 若慷慨大臣, 則必是非於其間, 不然, 必畏縮而一從之。 是豈備顧問之意耶?" 應曰: "臺諫所言, 在左右者, 不計是非, 從傍效之可乎? 古云: ‘君之國事, 將日非矣。 君出言自以爲是, 而卿大夫莫敢矯其非。’ 爲人臣者, 固當各言其志而矯其非也。 豈可一從臺諫之言乎?" 禮堅曰: "爲大臣者, 固當進君子, 退小人也。 應非不知士洪之爲小人, 而乃曰: ‘士洪可爲宣慰使, 可爲承文提調。’, 豈大臣之言乎?" 應曰: "若不識事體者, 偶爲臺諫, 及其言事, 左右一從其言, 不矯其非, 而以此成風, 則人將謂國事雖非, 無若我何, 此非細故也。" 禮堅及鐸曰: "應以臺諫言事爲非, 而指爲不知事體, 可乎?"

○癸卯/御經筵。 講訖, 特進官成健啓曰: "儒生有長於製述者, 有長於經學者, 若專講經則不復致意於製述, 若專製述則亦以經學爲餘事, 學者當以實學爲先, 然製述亦必博覽群書而後可能也。 近年式年及別試, 例皆講經, 恐未可也。 請於式年則講經, 別試則專用製述。" 同副承旨金應箕啓曰: "國家專務講經, 故奇偉之才不出。 近來主文衡, 皆非出於講經者也。" 上曰: "然。" 健又啓曰: "臣請削《大典》贖身條及良民三字, 未蒙採納, 臣反復思之, 贖身之法不可不重, 若許良民得贖娶賤所生, 則免賤之路太廣, 其弊不貲矣。" 上曰: "從良之路, 亦不可不廣也。" 健曰: "雖不以此立法, 以今軍額, 比祖宗朝軍額, 則非不多也。 世祖朝募賤口徙邊, 其時奴僕有陵辱其主者, 世祖遂停之。 奴主之間, 風俗所關, 請斟的施行。" 上曰: "其議于大臣。" 司諫李克圭啓曰: "景禧爲景祐請囑, 漸不可長, 兵曹亦必聽景禧請囑而啓之, 欺罔之罪大矣。" 上曰: "大司諫雖先言之, 景禧不宜如此答之, 景禧則固非也。 但大臣皆議云, 文臣不合義州, 兵曹之啓, 豈有情乎?" 掌令柳仁濠啓曰: "黃事孝受點, 兵曹不言之, 及景祐代爲之, 乃言文臣不合, 此豈無情?" 上曰: "所啓無情, 不可鞫也。"
地名: 義州 (平安道, 府)
年: 1493.0

○戊寅/受常參, 視事。 左承旨金應箕將刑曹三覆啓本啓: "定州囚禮賓寺奴加都致、宣川官奴順同、金伊仇知從唐人
              李上佐之誘, 背本國向遼東罪, 律該斬不待時。" 右議政許琮啓曰: "平安道觀察使柳輊云: ‘順同乃其官房子, 至迷劣者也。’ 是必因加都致誘引而然也。" 工曹參判金升卿啓曰: "雖然, 罪重不可棄也。" 上曰: "雖云迷劣, 年旣十八, 不可不罪, 依法施行可也。" 司諫權俱請鞫吏曹官吏。 吏曹判書洪貴達啓曰: "雖有相避, 守令仕滿者書啓除授有前例。" 上曰: "有例則擬望何害?" 權侹啓曰: "歙谷乃內地, 不必急急築城。" 右議政許琮啓曰: "前朝之季, 江原道悉爲賊藪, 如此昇平時, 築之固善。 但以緩急之勢言之, 歙谷之城, 在所當後。" 上曰: "先築歙谷之城何耶? 其考啓。" 琮又啓曰: "義州舊城, 足以備禦, 不必退築, 但雉堞低微, 於瞻視埋沒, 加築爲便。 若先築邑城, 則前所聚石, 必盡用矣。 長城之築, 恐未就也。 姑停邑城, 先築長城何如?" 上曰: "已命兵曹判書審視矣。" 琮又啓曰: "海浪島在上國之境, 而吾民潛往來捕水牛, 立重法痛禁何如?" 上曰: "然。"

○義禁府啓: "金克愧僞造其母黃氏奴婢田地別給文券, 誣引同母兄克忸罪, 律該決杖一百、流三千里。" 從之, 流于義州。

○御經筵。 講訖, 特進官柳子光啓曰: "臣聞永安道六鎭守令等, 皆以女妓官婢作妾, 李澄玉爲會寧府使時, 野人服其威, 於十里外皆下馬, 其實雖未可知, 必不爲此等事也。 今節度使元仲秬, 臺諫以不合邊將駁之, 以臣所聞亦如是也。 前日尹末孫爲北道節度使, 臺諫駁之, 上不聽, 終至於敗事, 況仲秬前爲義州牧使時, 高彦謙爲判官, 而一時見貶, 今仲秬爲北道節度使, 而彦謙爲評事, 彼輩尙不能治一州, 況邊鎭重寄乎? 仲秬只有武才而已, 若顚倒處置, 至於生事, 則悔之無益也。" 上顧問左右。 領事盧思愼對曰: "臣未知仲秬爲何如人也。 物望雖或不重, 而有武才可用, 今無所失, 而委遣未久, 不可數易以擾邊心也。" 上曰: "前日愼守勤還自義州, 言仲秬治邑失宜, 故命遞之。 然短於治民而優於禦敵者有之。 仲秬非別有痕咎也, 如女妓官婢作妾, 非獨仲秬也。 近日尹俶爲承旨時, 宰相皆以爲淸介, 而臺諫獨駁之, 俶因此固辭以病, 臺諫之言皆出於傳聞, 若非的實, 則必有其弊。 仲秬無過失而徒以臺諫之言遽遞, 則其於邊氓之心何如?" 子光啓曰: "仲秬前爲平安道軍官, 以義州官婢爲妾, 遞任帶來, 後爲義州又帶去, (仲實)
                  〔仲秬〕
                
              若實可人, 則義州何至疲敝乎? 今無緣而遞之 雖似不可, 處置失宜, 而變生不測, 亦爲可慮, 莫如速遞之爲愈也。" 左副承旨權景祐啓曰: "仲秬與彦謙在義州, 所失頗多。 彦謙本不合物望者也。 二人俱貶於義州, 而今又同任一道, 其被物論宜也。" 上曰: "臺諫何不言彦謙之失?" 持平柳仁洪啓曰: "彦謙官卑, 不足論也。" 上曰: "有過則當言之, 何擇其官之高下哉?" 特進官李誼啓曰: "仲秬爲義州牧使, 而其妾乃本州官婢, 必不能制下矣。" 上曰: "外方女妓官婢作妾帶來, 果甚不可, 法司固宜論劾矣。" 子光曰: "如忠淸等道內地, 則如仲秬者處之亦可, 此道一應節制, 皆出於主將, 而其權重於監司, 不可授非其人也。" 上曰: "邊將任重, 不可以一時之議而易之也。" 正言李世仁啓曰: "仲秬暗於大體, 無知識, 若於無事時不遞, 及其變生, 悔之何及?" 同知事柳洵啓曰: "仲秬大槪短於方略, 無物望者也。" 子光又曰: "將才難得。 如柳順汀者, 文科出身而善武事, 弓力甚强, 雖武士無能出其右, 物論皆以爲宜, 不次擢用, 以委邊將之任。 世祖朝, 康孝文一、二年間陞堂上。 大抵武士, 當於年少力强時收用, 資級雖卑, 宜不次拔擢也。 今順汀年幾四十, 正可用之時也。" 上曰: "日者右議政亦言順汀爲人, 果文武才兼, 則當越次用之。 但一朝擢用, 以委重寄, 則或有驕傲之弊。" 仁洪請停火山臺, 世仁請停內農作, 上曰: "農作爲祈年也, 非爲戲玩。 火山臺習放火也, 其來已久。"

○傳于承政院曰: "聞五鎭守令等, 於衙內畜女妓及官婢者頗多, 監司知有此弊而不禁歟? 不知而不禁歟? 不特此也, 奉命使臣及軍官等, 以奴爲妾, 而納婢贖身者亦多, 歌舞非一朝可習, 而平安道乃中朝使臣往來之地, 尤不宜若是也。 且元仲秬爲平安道軍官時, 以義州官婢爲妾, 後牧義州又帶去, 此等事甚非也。 幷諭此意于諸道觀察使, 使之一禁可也。"
地名: 義州 (平安道, 府)
年: 1495.0

○己卯/持平崔溥啓: "以尹末孫爲義州牧使。 末孫曩爲永安道節度使時, 虜入慶源, 末孫頓兵不進, 不卽救援, 以致邊將見殺、士卒覆沒。 當時, 國人皆曰; ‘末孫及助山萬戶崔進河, 當置極刑, 以雪國家之辱。’ 末孫得保首領, 足矣。 今拜義州牧使, 義州境連上國野人, 實我國要害之地, 固當擇人以遣之。 今當卽位之初, 吏曹當擇人注擬, 近日用人, 大抵類此。 臣等摘其尤不可者論啓, 而略不爲意。 今又以末孫注擬, 甚不可也。 請與前所啓人等幷改正, 又鞫判書。" 傳曰: "尹坦、李鐵堅事, 前己諭之。 尹宗孫豈以忠義衛出身, 而不得爲守令乎? 禹允功已敍東班, 今豈追咎乎? 崔仁壽亦例遷事也, 皆不允。 田霖殺奴斬馬, 果有是事, 則不可用矣。 凡人若己所不爲, 則必欲辨明, 況大事乎 ? 不可以判書詣闕辨明爲非也。 安處良事, 其問于政丞。"

○正言韓訓啓: "王妃親祭, 不合於禮, 請更考禮文, 參酌施行。 且鄭崇祖嗜利無行, 斷不可使上國。" 正言李冑啓: "金繼宗當成宗國恤赴京時, 私奸宣川、義州官婢。 及還聞其妻亡, 而少無戚容, 乃與前私者歡, 行同禽獸。" 傳曰: "其鞫之。" 掌令李達善, 啓英陽正涵事, 不聽。 又啓大妃上陵未便事, 不聽。

○甲午/御經筵。 正言李胄曰: "蔡壽居父喪, 捨墳歸妻鄕咸昌, 將作舍聚材, 而有金之瑞者, 亦士族人, 壽爭橋梁木, 怒而縛之, 幷捉之瑞之妻及老母, 使奴子捽髮而歐之。 又欲囚之瑞, 而邑守適不在, 壽擅囚之。 會有赦, 壽必欲害之, 嗾吏不錄囚徒, 故未得放焉。 之瑞曰: ‘罪重者皆得蒙宥, 而我獨未見放何哉?’ 乃自出。 壽又嗾吏, 托以反獄, 卽還囚之。 聖明之朝, 安有如此之事乎? 此不可不鞫。 鄭光世憚鞫壽, 又當風寒, 不欲遠行, 敢以赦前事, 隱然啓稟, 是亦畏壽而然請擇遣剛明不畏强禦者鞫之, 竝鞫光世。" 從之。 胄曰: "渭原郡守尹良佐唐物貿易事命棄之。 近來贓吏頗多, 有如朔州府使奉禧則在逃, 臨陂縣令李奉孫、北靑判官柳茂、東萊縣令韓萬孫則時方鞫之。 是皆法弛而然, 不可輕棄。" 特進官李季仝曰: "義州距鳳凰城甚邇, 其往還便易。 我國民人憚於徭賦, 必潛投居之, 故臣嘗憂懼。 今高平孫罪雖在赦前, 固當治之, 而其時不點檢官吏, 亦當治之。 且義州人乘小船, 常往還, 請嚴立禁條, 使不得出入。" 王曰: "可議之。" 胄曰: "臺諫以言事詣闕, 每借寓司鑰房, 若合司時, 會於肅章門外, 殊無體貌, 請別修給一所。" 王曰: "甚當。"
地名: 義州 (平安道, 府)
年: 1501.0

○經歷金賢孫等上言, 訴其父繼宗國喪內義州官婢通奸曖昧事。 韓致亨議: "繼宗所犯, 綱常重事, 不可輕改。" 成俊議: "繼宗事干各人, 累次刑訊不服, 猶未削案, 不無曖昧。" 從俊議。
地名: 義州 (平安道, 府)
年: 1502.0

○持平尹殷輔啓: "府使鄭詮爲築城差使員, 徵綿布於軍人, 以贈女妓, 事干贓汚。 內官徐得寬詐傳王旨, 摘取私桑, 侵虐民間。 金繼宗當成宗初喪, 奸義州官婢, 不忠莫大, 而皆命疏放, 甚不可。 且旱極, 兩麥盡損, 軍民飢困。 諸處營繕, 請一切停罷, 以竢秋成。" 傳曰: "得寬其畢鞫。 鄭詮事, 問承服與否。 繼宗事, 分揀已詳, 豈以此終身廢棄? 營繕事, 出於不得已也。"

○壬子/坡平府院君
              尹弼商、領議政韓致亨、左議政成俊、右議政李克均啓: "金克精告哲金亂言, 當賞矣。 所願欲免入居, 今若許免, 則狡詐之徒, (窺)
                〔規〕
              免入居, 誣飾虛辭以告者必多。 若給綿布, 國家用度浩繁, 宜給兒馬一匹、襦衣一襲。 尹世根罪固應死, 無正律。 比以(扇)
                〔煽〕
              惑愚民, 絞待時之律, 然死罪不可比律, 宜減死, 決杖一百, 定屬慶興官奴。 且內需司所屬咸鏡道良民元額三百戶, 幷保九百丁, 而餘丁又二百八十一。 去己酉年請除餘丁, 以充軍保, 成宗以備三百戶有闕, 不聽。 今距己酉十四年, 其蕃殖必不少。 成宗時則北道防禦, 不如是之緊也。 今則如三水、甲山前所不緊之處, 戍禦倍之。 以故, 本道監司、節度使推刷營屬數外人, 以充軍保, 況此閑役者乎? 致亨等皆經本道監司, 備悉此弊。 各處魚箭, 托云進上, 擧皆奪占, 州府反爲請乞, 僅供進上。 內需司屬人一歲所獻魚物必不多, 良民之豪富者, 樂其無事, 率多投屬, 何益於國家? 臣等謂, 三百戶亦已多矣, 請刷出餘丁, 以充軍額, 其數外投屬者, 依該曹啓目施行。" 傳曰: "克精事, 徐當報之。 內需司屬人事, 元額三百戶, 加定一百名, 以一千名爲元額, 其餘幷充軍。 餘依所啓。" 弼商等更啓: "北靑移鎭事, 從克均議, 將移甲山, 克均亦非欲移其鎭也。 今若移鎭, 則必以節度使兼甲山府使, 又置判官。 且甲山土地不廣, 北靑官屬人甚多, 難可容居。 且世祖大王置鎭北靑, 其意深遠, 不可輕革。 平安道節度使本營, 則寧邊而防禦事緊, 長留昌州, 令本營衙吏、奴婢分番往來。 今北靑亦依此例, 令節度使留防甲山, 其奴婢、衙吏分番以役何如? 且前此我國赴京使臣還來時, 遼東護送軍未及義州而還。 今李昌臣之還, 遼東大人令護送軍送至義州, 又給擺堡馬, 其意則繾綣矣, 義州供億之弊不貲。 然彼實款待, 而我國不可示以厭憚之意。 聞, 遼東大人有求請之物。 請於今行次, 擇事知通事, 優送物件, 因諭有弊之意。 且我國盡誠事大, 故敎誨漢語、吏文非不盡也, 而精通者獨昌臣而已。 雖令昌臣訓誨後進, 然昌臣無閑, 學者亦有官務, 未得專業, 請令昌臣注解吏文, 且爲口訣。 如是則雖不受業, 自能通解。" 從之。

○命敍金繼宗、元仲秬。 繼宗嘗服成宗喪, 赴京還, 私奸義州官婢, 坐罪錄案; 仲秬嘗爲全羅道兵使, 私盜官貨, 船載輸家。 朝廷聞而劾之, 獄成當錄贓案, 會有赦免。 繼宗、仲秬本狂悖, 徒以武勇, 位至二品。 今犯敗常、贓汚之罪, 終身不齒仕版可也, 乃屈法命敍何哉?
地名: 義州 (平安道, 府)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 義州 (平安道, 府)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 義州 (平安道, 府)
年: 1509.0

○壬戌朔/受朝賀, 御朝講。 侍讀官安處誠曰: "南方倭奴, 在祖宗朝, 許令來居有數。 其後滋蔓强盛, 變患之作, 恐在朝夕。 邊將固當擇人, 但邊圉措置之事, 使彼人莫知所爲可也。 今以堂上差遣, 非但倭奴, 我土之人, 亦必生疑。 且今朴佺, 以書生管見, 不識時事, 上疏欲征之。 以此武士, 皆欲開邊
                〔釁〕
              , 此甚不可。" 檢討官洪彦弼亦啓之。 上曰: "三浦邊將, 竝差堂上事, 大臣謂: ‘如此則可以鎭服倭奴。’ 此亦措置之方也。" 特進官李蓀曰: "前者鄭誠謹之行, 今島主欲殺害而止。 今若見敬差官䝴去書契內: ‘受圖書五十歲以上者, 勿接待。’ ‘船隻亦勿以小爲大。’ ‘留浦糧, 亦毋過一朔。’ 等語, 則彼必激怒。 言語不恭, 則是亦辱也。 前日收議時, 臣謂, ‘雖遣敬差官, 無益者。’ 此也。 且今之所可憂者, 非但南方。 聞中原義州衛人, 自相攻擊, 叛形已兆, 在我國不可不備。 正統己巳年間, 中原有變, 皇帝親征, 其時以金宗瑞, 領兵屯西方。 辛酉年間, 亦有叛亂者, 其時以許琮, 領兵屯義州。 中原之變, 亦我國之憂也, 當廣議大臣, 以盡措置之方。"

○戊午/御朝講。 參贊官宋千喜臨文曰: "二南爲正風, 此下十三國爲變風, 皆列於樂(官)
                〔府〕
              , 備觀省而垂鑑戒。 臣爲掌樂院正, 觀之女樂, 多不正, 皆以男女相悅之詞歌之, 甚爲褻慢。 如此不正之音, 不當用於燕饗。 請令掌樂院, 敎習詩章, 用之燕禮。" 司經閔壽千曰: "雖不得敎以詩章, 別製樂章敎之可也。 聲音與政流通, 不可不正也。" 掌令許硡、正言金璇, 論啓宣陵執事加及削去大禪取才等事, 不允。 領事柳順汀曰: "度僧及大禪取才, 雖舊法, 非因時損益可行者也, 改印《大典》時, 削去爲當。 且近聞龍川西面蜜串, 與遼東
              佛後里相近, 只隔一水, 我國人民, 多避役入歸, 唐人亦多往來貿易, 或相奪牛馬, 而無禁防。 幸與爭鬪, 則不無釁端, 請令其道節度使看審, 嚴其禁防, 使不得交通也。 宣川、郭山兩邑之間, 有宣沙浦鎭。 今無倭變, 而防禦不緊, 請移設蜜串, 使備禁防。 然邊事難以遙度, 竝令其道節度使, 看審利害便否, 然後移設措置如何? 麟山海口, 屯田土地沃饒, 禾穀甚好。 已墾處可落種二百餘石, 其未墾處, 盡起耕, 則可至千餘石。 然則其利無窮。 且其處米穀稀貴, 輸內地之穀, 供饋唐人, 若盡墾陳地, 則米穀賤, 而亦無輸轉之弊矣。 臣又聞義州
              於赤島, 今年起耕, 禾穀甚美。 但農人渡江往來, 耕作未便。 鴨綠江, 到義州
              九龍淵, 岐而爲二。 東流爲鴨綠, 由義州城底而去, 西流爲西江, 由黔同島地面而去, 經數三里, 復與鴨綠合流, 其中爲於赤島。 居民欲塞鴨綠岐流處, 導注于西江, 使於赤島連陸, 以便耕作, 至有欲上言者。 臣前任義州牧使時, 李克均亦欲塞鴨綠岐流處, 導注于狄江, 使黔同島連陸, 以便耕作啓, 令臣與觀察使, 同審便否以啓。 臣其時審其便否, 鴨綠與狄江, 不相接, 地勢亦高, 不可導注合流, 若西江則可以導注矣。 今三浦船軍, 常無緊關役事, 令其人防塞移注似便。 令其道觀察使, 同義州牧使, 審其便否, 啓聞何如? 且入居之事, 須急速磨鍊, 使預先治裝, 趁時入送可也。" 參贊官宋千喜曰: "限年事宜, 與大臣議而爲之。 臣嘗於忠淸道見之, 良民役重, 多欲投屬爲私賤, 是以良民漸少。 申公濟前任綾城縣令時, 有一人列書人名而來告曰: ‘此是公家逃奴婢, 居于某處, 請推尋。’ 公濟曰: ‘我素無奴婢。’ 不受其言。 其人退而言曰: ‘癡哉! 其員。 如此空得奴婢, 豈易乎?’ 其後又有一人來告者, 公濟亦不受之, 令人逐出之。 以此觀之, 朝官若無廉介, 則良民願爲奴婢, 豈拒而不受乎? 必多有壓良爲賤者矣。" 許硡曰: "大抵良民願爲私賤者, 全羅道尤甚。 下三道豪猾之家, 多占良民於戶內, 故成宗朝遣官搜刷。 今聞咸鏡道亦如此, 雖軍籍時, 亦脫漏, 請依成宗朝例, 遣官搜刷。"
地名: 義州 (平安道, 府)
年: 1510.0

○壬戌/御朝講。 掌令柳思敬、司諫李鐵鈞等, 啓韓汲、李茁、具詮、李芑等事, 侍講官金寬、司經黃汝獻, 亦論李茁事, 請勿收議, 速從臺諫之言。 特進官辛允武曰: "義州牧使具詮事, 臣聞之久矣。 臣曾爲義州判官, 華使往來之際, 能辦諸事者, 只有官奴五人而已。 今聞三人, 皆殞於杖下。 若犯死罪, 當依律論斷, 何得擅殺? 其罪不止於罷職。" 特進官洪景舟曰: "韓倫妻族蘇繼祖者, 亦自熊川圍中逃出。 日者爲臣言, 初倭賊冒夜卒至, 環立城門, 高聲鼓躁, 城中人吏等云: ‘前日禹終孫爲縣監時, 倭人圍城恐動, 執終孫, 以劍背加頸而刦之, 安知不如曩時之事? 韓倫亦疑其如是, 戒之勿射。 及天明見之, 賊勢大張, 倫守城力戰。 獨有通引,
                【小吏之稱】
              射中三人, 李海所率破陣軍, 以(銃銅)
                〔銃筒〕
              中賊防牌, 其酋敗走。 倫率軍出城, 追奪劍楯, 賊少退。 李海、尹孝聘, 從北門破鎖鑰逃出。 第五日, 金錫哲率軍, 出其不意, 踰山而戰, 未及成陣, 倭賊突進, 錫哲北走。 當李海等逃出時, 城中人心已搖, 及錫哲北走, 人心益懼, 乘夜潛逃者, 不知其數。 軍卒與吏人, 無一人守城, 韓倫亦懦弱, 又從而逃走, 以致城陷。 倫則已定罪矣, 其軍官、吏士等, 根尋治罪何如? 非徒熊川人也, 李友曾、金世鈞軍官, 亦不肯爲其將(杆)
                〔扞〕
              衛, 此而不懲, 則軍令不嚴, 後日之禍, 誠爲可慮。 我國人心不固, 見主將窘急, 下人必棄而走。 昔羅嗣宗爲賊所執, 軍官等望見而不進, 嗣宗招之而不應, 誠可痛心。 今此人吏, 不可不懲。" 上曰: "都元帥必聞見矣, 當更下諭, 詳問以懲。"
地名: 義州 (平安道, 府)
年: 1512.0

○臺諫啓曰: "金海府使, 以弘文館、臺諫擬望。 夫臺諫、侍從, 所任至重, 豈可爲一邑, 而竝使擬望乎? 祖宗朝或有以臺諫、侍從, 出爲外任者, 乃特旨也, 如此擬望之時, 則無有矣。" 又啓張琳等事。 諫院曰: "聞前年團練使二人, 多䝴金銀, 授義州官奴毛里同, 入送廣寧, 使貿唐物。 義州牧使成世貞聞之, 捉致團練使及毛里同以鞫之, 旣而不窮推放送。 節度使李長坤, 不擇團練使, 固非矣, 而如此重犯之人, 淹延不推, 世貞尤非矣。 以今去唐人打殺推考敬差官尹世豪, 令竝推此事何如?" 傳曰: "金海地廣民衆, 須以文武全才者任之, 故以弘文館、臺諫, 竝使擬望耳。 祖宗朝特旨與今之擬望, 何異哉? 皆一時之爲耳。 義州牧使及團練使、毛里同, 可推考。 餘皆不允。" 兩司又啓, 以臺諫、侍從, 不當擬守令及張琳等事, 皆不允。
地名: 義州 (平安道, 府)
年: 1513.0

○臺諫啓: "邊脩論駁已久, 須速改正。" 諫院啓: "金黃爲刑曹正郞, 人物不合於六曹, 請改正。 平安道觀察使李繼孟, 以身病呈辭, 詮聞衛內率去奴及三寸姪病死, 以此爲厭憚, 欲呈辭久矣。 而其病至於不堪其任, 則未得聞也。 大抵人臣, 旣委質爲臣, 則當不計夷險, 惟上所命, 是人臣職分所當爲也。 而繼孟不計此義, 自擇便利而爲之。 繼孟於大臣中, 有識之人也, 而所爲如此, 則何以責其餘乎? 非特繼孟也, 大司憲成世貞, 前爲義州牧使時, 托病呈辭。 其病之不至於不堪其任, 朝廷皆知, 亦以義州爲險遠而厭憚也。 有識之人如此, 故在下者效之, 皆自擇便利。 人臣皆畜如此之心, 則他日有難, 當使何人任事乎? 請竝推治其漸。 大關於國, 故啓之。" 上皆不允。
地名: 義州 (平安道, 府)
年: 1514.0

○傳于宋軼等曰: "近聞, 北方之事, 非如南方之例, 人物彫殘, 若有事變, 未易措置。 前日南方倭變, 亦有言之者, 而其時不能措置, 變生意外。 今此北方之事, 大臣商度措置可也。" 宋軼、鄭光弼等議曰: "文武之士, 常出入兩界者, 使陳謀策, 擇而用之可也。 且義州城內無井泉, 若聚一二萬兵, 則不得飮水, 當不計小弊, 廣築城子。 且咸鏡道, 連年凶荒, 人民流亡者甚多, 本道赴任武士, 以爲無文籍, 冒占爲奴, 請使觀察使禁戢, 何如?" 戶曹判書李繼孟別啓曰: "前年設轉運廳, 今亦仍設何如?" 光弼等又啓曰: "韓亨允所啓儒生敎養成就之事, 至爲美矣。 然培養人材, 必悠久而後, 可見成效。 國家財用, 或儲軍糧, 或相移轉救荒。 若又恒養儒生, 恐難繼之耳。" 傳曰: "皆如啓。"
地名: 義州 (平安道, 府)
年: 1524.0

○庚子/ 御朝講。 上曰: "昨見平安道書狀, 義州、龍川等處死亡愈甚, 前後一千七百餘人, 此甚驚駭。 實邊之事爲難, 作罪者已令抄入, 然法不擧行, 則無實矣。 他事則法司隨所現而推之, 方今各司防納, 至爲猥濫, 法司當推。 外方人來京, 入接私主人, 以爲防納者若有之, 先推官員, 次懲其人可也。 若法立而不行, 則雖欲實邊, 得乎?" 領事李惟淸曰: "刑曹當定限然後, 此法可行, 若不定限, 則難於擧行。 且西方人民病死甚多, 而臣初不知, 今始聞之, 不勝驚駭。" 掌令韓胤昌曰: "本府方推猥濫之事, 但未得捉出耳。" 上曰: "邊民若此彫耗, 未知何如而實乎。 勒令入居, 則當行, 然無罪者入送, 似乎曖昧, 故先抄有罪者, 此輩當先入義州, 然後可實邊矣。" 惟淸曰: "死亡者甚多。 以作罪者入送, 則犯罪者有數, 何能充其數乎? 軍籍、量田旣畢, 則勒令入居, 不得已可行矣。" 特進官成雲曰: "咸鏡道之事, 萬戶、僉使及軍官遞來時, 多率其處之人出來, 此弊不少, 申明嚴禁可也。 非徒外方也, 來居于京者亦多, 或因而作奴。 以此, 咸鏡之人日漸消耗, 此豈細故哉?" 知事洪淑曰: "彼處軍士, 苦其防禦煩數, 故樂其投屬, 須嚴禁可也。" 上曰: "咸鏡道豈無私賤? 但多有依憑者, 則考其賤籍, 其分明者, 則許其率來; 不明者, 使不得率來, 則何能出來乎?" 成雲曰: "臣爲判決事時, 欲防此奸, 賤籍考准, 則亦多有猥濫之事, 不得已還停。 雖准賤籍, 皆相應而准, 豈敢盡防其如僞造之事? 決訟官尙不能摘發, 況此無隻之事乎? 防之甚難也。"

○己亥/。 南袞、李惟淸、權鈞
              
                【三公。】
              
              高荊山、安潤德、柳潤年、韓亨允
              
                【備邊司。】
              
              李荇、洪淑
              
                【贊成。】
              
              李沆
              
                【參贊。】
              
              金錫哲、沈順徑、李之芳、李思鈞
              
                【備邊司。】
              等啓曰: "平安道癘疫事, 臣見朝報, 甚爲驚愕, 不得思其止熄之道耳。 文宗朝親製祭文致祭後, 病果寢熄, 然與此不同。 黃海道
              棘城, 紅巾之賊車多敗亡。 以此, 黃州、鳳山等處, 人多病死, 而文宗親製祭文致祭矣。 今者, 平安道之病, 則非因軍卒之覆亡, 而癘疫熾盛, 徧染各邑, 臣等未知設祭之爲宜也。 癘疫之氣, 至冬當息, 而今亦尙熾, 實爲災變也。 別製祭文, 遣朝官, 設厲祭于中央似宜。 且設祭, 近於禳災。 凡事, 須合於正理然後, 可以示諸民也。 若厲祭則著在祀典, 行之當矣。 一方百姓死, 亡至此, 朝廷雖已修省, 會禮宴亦停之, 以示修懼之意何如? 科擧事, 甚爲重大。 若少有猥濫, 則必罷榜例也。 然黃海道監試, 則雖不同日試取, 他道儒生, 必不及再赴, 故於前日下問時, 臣等以不當改試啓之耳。 庶孽入試, 乃入門時不詳察, 而然也, 非場中猥濫事也。 罷榜, 重大, 今不可改試也。 入居人緩期事, 果於平安道人方死亡, 今以他道之民, 促令入居, 似未便。 然國令已定, 若復開諭緩期, 則似不可也。 平安道癘疫, 若無寢息之勢, 待秋成移入, 若稍歇則待春和入送可也。 今聞, 全羅道入居人, 時方抄發云。 若待其畢抄, 則必至於春時, 至此然後入居事, 令該曹斟酌爲之何如? 善山女樂設立事, 臣等未之詳聞。 若無該曹公事, 而擅便設立, 則當問于本道監司矣。 且平安道監司啓本云: ‘義州築城時, 逃亡軍許接者, 爲半入居, 而其半, 則時未盡入, 若盡抄入則似爲騷擾, 其未入送者, 請令納粟贖罪, 以補軍資何如’ 云。 臣等意以爲, 一般之罪, 其半旣入居, 則收贖補軍, 雖有益於國用, 於事體未便。 請一樣入送何如? 且咸鏡南道兵使崔漢洪啓本言: ‘請於積生驛, 設行營, 防戊’ 云。 知邊事者, 則皆云。 ‘此處地勢宜當。’ 臣等意則以爲, 若設大鎭, 則營奴婢出處無由, 恐未能爲也。 別害地設邑事, 臣等亦以爲, 咸鏡道人物數少, 衙前、官奴婢出處無由, 不可設邑也。 但自閭延、茂昌, 經此地至咸興, 路甚便近。 幸於閭延等處, 有賊變, 則別害之地, 甚孤單。 或以土兵守護, 或令入居, 而城子加築守護事, 令該司爲公事何如?" 傳曰: "祖宗朝遣朝官設祭事, 予亦耳聞而已, 果如大臣所啓, 而與黃海道設祭事, 不同矣, 然依所啓, 於中央之地, 設祭可也。 且今者, 凡宴皆廢。 但正朝會禮宴, 近久不行, 故欲行之, 然上下之禮, 平安然後, 可以會宴也。 今癘疫熾酷, 則會禮宴停之可也。 入居事, 弘文館意以爲, 開春後當入送, 故疏意如此。 然予亦以爲, 病熾之地, 不可驅民入送, 故待其病歇而後, 入送事, 前已傳之矣。 大凡癘疫, 春夏則熾盛, 秋冬則必寢息也, 而今尙熾盛, 其於來春, 待全羅道入居人(必)
                〔畢〕
              抄, 斟酌入送事, 令該曹爲公事可也。 罷榜重事也。 出榜後, 卽罷則猶可也, 出榜已久, 隨所聞請罷, 不可也。 善山女樂擅復事, 其依所啓, 令該曹問于監司。 平安道監司及咸鏡南道兵使馳啓事, 其依大臣所啓, 爲之。"
地名: 義州 (平安道, 府)
年: 1526.0

○乙巳/御夕講。 特進官沈貞曰: "臣觀全州囚向化童綱推考事, 當初推問根脚時, 本於義州地方胎生, 長養云, 而語音多不如我國之言, 且隨父母, 乞糧出來, 母則歸溫陽; 父則到龍仁身死云。 及行移平安道, 推閱義州里正、古老人, 則童綱元非義州居住人物云。 以此觀之, 情迹至爲綢繆。 大抵, 我國關防不嚴, 故外人出入自如, 道路迂直, 靡不周知。 童綱必是深處野人, 托於乞糧, 深入南方, 不無與莾哈相通之弊。 但因囚在外方, 文移往來之際, 必不能詳鞫。 若令本曹,
                【貞時爲刑曹判書。】
              或詔獄, 拿來推之, 則奸僞必見矣。" 上曰: "外方獄囚, 往復推鞫, 慮有未盡。 若拿來推之, 奸僞可知。" 左承旨柳溥曰: "我國本無關防, 野人出入無忌, 山川道路, 盡行涉躐。 若復逃入本土, 作賊我彊, 則其禍必大。 且前聞金銛所啓, 移居高原
              野人, 專爲姑息, 不卽驅去, 而漸成滋蔓。 平安道囚禁野人十餘人, 分處巨濟、珍島等地事, 朝議已定。 但在當時, 口數雖少, 終必繁滋。 且今雖分置各邑, 萬一得乘便隙, 一朝嘯聚, 則勢必響應。 晋之五胡, 初豈知滋蔓? 然不聽郭歆徙戎之策, 故終受禍不少。 我朝亦許居倭奴于三浦, 以致庚午之變, 況野人技長弓馬, 非倭人之比。 今若雜處南方, 則終成腹心之疾。 刷還本土, 誠爲長策。" 上曰: "夷狄不可滋蔓。 今若分置南方, 則非徒後必有害, 其費公廩亦多, 果爲未便, 刷還之策, 亦可擧也。"